Die Sunday Times het die Kleinfontein-gemeenskap, oos van Pretoria, Sondag in ’n berig om verskoning gevra en erken dat hy op 9 Februarie foutiewe inligting en stellings wat nie gestaaf kan word nie, oor die Afrikanergemeenskap gepubliseer het.
Kleinfontein se regsverteenwoordiger het, nadat daar in Februarie oor die gemeenskap berig is, ’n klag by die persombudsman gelê en die ombudsman het gevolglik die koerant opdrag gegee om die verskoning te publiseer.
Die eerste van die laaste vyf staatsgetuies sal na verwagting Maandag tydens Oscar Pistorius se moordverhoor in die Pretoriase hooggeregshof sy plek in die getuiebank inneem.
Die laaste getuie was ŉ selfoonkenner van die polisie wat getuig het oor die webwerfgeskiedenis van twee iPads in Pistorius se huis. Webwerwe vir tweedehandse motors en pornografie is glo vroeg die aand op 13 Februarie 2013 op dié toestelle besoek.
Pistorius het tydens die verhoor al ŉ reeks uiterste emosies gewys. Hy het tydens sommige van die kenners se getuienis sy ore toe gedruk, braakgeluide gemaak, vomeer, sy kop vas gehou en sy notaboek oor sy kop gehou.